梅林分韵得今字
作者：楊凱
朝代：宋

paragraphs: 蘭亭久陳迹，脩竹空自陰。
龍山亦淒涼，鮮花誰與簪。
英遊曠千載，盛事新梅林。
四海馮黎州，未妨鐵石心。
提携到諸子，遍賞江之潯。
亭亭姑射仙，玉立何森森。
謝氏六君子，對飲香滿襟。
西郊訪老龍，奇怪尤可欽。
宛然如先生，高卧歲月侵。
從茲飽薰風，佳實共鼎鬵。
正味悅天下，妙用無古今。
去去好著鞭，江南春已深。